### **Integruota veikla Žiba žiburėlis (3-4 klasėms)**

(Šiai veiklai ruošiamasi įvairių pamokų metu. Ji skirta visai klasės bendruomenei).

**Tikslas:** sužinoti apie Advento ir Kalėdų papročius.

**Uždaviniai:** paklausyti dainų, sakmių, pasimokyti patarlių, minti mįsles, sekti pasakas; į veiklą aktyviai įtraukti klasės bendruomenę.

**Atitiktis Etninės kultūros programos mokymo turiniui:** srities ,,Pasaulėjauta, žmogaus ryšys su gamta ir ūkinė veikla“ tema *Žmogus ir gamta senojoje pasaulėžiūroje.*

**Integraciniai ryšiai:** Lietuvių kalba ir literatūra; Visuomeninis ugdymas; Gamtos mokslai; Muzika; Šokis; Technologijos; Dailė.

**Mokymo(si) priemonės**:

**Ugdomos kompetencijos:** pažinimo, kūrybiškumo, socialinė, emocinė ir sveikos gyvensenos, kultūrinė.

**Integruotos veiklos esmė:**

1. Lietuviui Kalėdos – saulės sugrįžimo laukimo metas.
2. Adventas – mistiškas laikotarpis iki Kalėdų, pilnas draudimų, būrimų, tikėjimo gamtos jėgomis.
3. Kalėdinės dainos skiriasi nuo kitos dainuojamosios tautosakos.

**Integruotos veiklos eiga:**

**Dainuodami dainą „Kalėda“ į salę sueina visi vaikai.**

**Mokinys.**

Kalėdos – tai saulės sugrįžimas. Tokia senoji šventės prasmė. Po Kalėdų tuoj pradeda ilgėti dienos.

Mokinys.

Kalėdų simbolis – devyniaragis elnias. Jis buvo laikoms šventu gyvūnu. Tikėta, kad ant ragų jis neša saulę.

Mokinys.

Žmonės nuo seno laukia Šv. Kalėdų visą gruodžio mėnesį. Tas laukimas vadinamas Adventu.

Mokinys. Seniau per Adventą sunkių darbų nedirbdavo. Negražių žodžių nekalbėdavo. Didelių linksmybių nekeldavo.

Mokinys. Anksti sutemus prie žvakelės vakarodavo, smulkius darbus nuveikdavo – verpė, suko siūlus, plunksnas plėšė. Ir liaudies dainas dainuodavo.

Dainuojama daina „Už girių girių“.

**Pasakoja 4 berniukai.**

**Pirmas.** Ką veikė vyrai? Ogi važiuodavo į mišką malkų parsivežti. Kai vežimą reik pakelt visi vyrai suremia pečius ir kartu: Visi vyrai ir dar Mikas!

Visi vyrai ir dar Mikas!(paskutinius žodžius sakant visi suremia pečius)

**Antras.** Jei žiemą nemalkausi – vasarą tvorom kūrensi!

Iš medžio šaukštus drožė, klumpes skaptavo. Grėblius darė, medinės žagres žemei arti.

**Trečias.** Pindavo sėtuves, Kartais ir vaikui kokį žaislą padarydavo.

**Ketvirtas.** Gabesnieji ir dūdą sumeistraudavo, skrabalus, ar net smuiką pasigamindavo. O kur muzika – ten ir dainos!

Dainuoja dainą „Lėkęs lėkęs sakalėlis“.

**Pasakoja 3 mergaitės ir berniukas.**

**Pirma**. Adventui atėjus moterys pradeda verpti, kviečia vienos kitas vakarot. Taip smagiau.

**Antra.** Žiemą ir be verpimo daug darbo – krosnį iškūrenti, šeimyną pamaitinti, gyvulius pašerti.

**Berniukas**. Vyrai šėrė arklius, o moterys aveles, karvytes, paukščius lesino. Tikėta, kad Kalėdų naktį gyvuliai prakalba – tegul gerą žodį taria.

**Trečia.** Be to audžia, mezga, mala, plunksnas plėšo – visko ir nesuvardysi.

Moterėlės Advente retai juokauja. Jos gieda giesmes. Ir mes uždainuokim.

Dainuoja dainą „Kam tavo, vilkeli, akelės šviesios, leliumoj“.

**Mokinys.** O vaikai ką veikė? Žirnius, pupas aižė. Mįsles minė. Ir jums užminsiu: ,,Girion eina- namo žiūri. Namo eina – girion žiūri. Kas?“ (kirvis)

**Mokinys.** „Medžio liemuo, geležies galva“ (kirvis) .

**Mokinys.** Visokių pasakų prisiklausydavo. Močiutė tokį atsitikimą pasakojo.

Seniau moterys tvoroje įsitaisydavo ir ausdavo. Kartą eina pro šalį toks senelis ir sako: Padėk, Dieve, ką čia dirbi, moterėle? O ši kad atšaus – ne tavo reikalas, seni! O tas senelis ir sako jai: Kad tu dirbtum ir galo nebūtų. Taip pasakęs ir nuėjo. Eina toliau, mato – žmogus lauką aria. Padėk, Dieve, ką čia dirbi, žmogeli? Dėkui, dėkui, seneli. O senelis ir sako: Dievas duos tau visko – aruodus pilnus grūdų ir lašinių.

Nuo to laiko moteris niekaip nebaigia darbų, o žmogus tapo turtingas. Tik klausyk ir mokykis gyvenimo išminties.

**Mokinys.** O aš pasaką be galo paseksiu;

Buvo vilkas senas senas,

Ne tiek senas, kiek žilas.

Akys plačios, ausys stačios.

Su vienu dančiu ir tuo klibančiu.

Ėjo pro vartus, užkliuvo už varčios,

Ir vėl pradėsim nuo pradžios-

Buvo vilkas....

Dainuoja dainą „Kalėdos mieste“.

**Mokinys.** O svarbiausias- kūčių vakaras. Atneša baltą staltiesę ir užkloja stalą. Po ja šienelio pasklaido. Po Kūčios gyvulėliams padalins. Kartu ir kiek dar gyvens išburs – trauki šiaudą ir žiūri – ilgas – tai ilgai gyvensi, o jei trumpas, tai nebeilgai liko. Kiek ruošos – kisielius, riešutai, žuvis, duonelė, obuoliai – visų metų derliaus vaisiai visų šeimos narių darbu sunešti. 12 patiekalų. Ir visų paragauti reikia.

**Mokinys.** Paskui eilė burtams – jaunimas būrė ar suras porą – ima saują kūčiukų ar riešutų ir skaičiuoja. Jei porinis skaičius – suras, jei liko vienas, tai dar metelius palauks.

**Mokinys.** Meta batą per petį link durų. Jei nosim į duris – paliks namus, keliaus svetur.

**Mokinys.** Ir lauke pasidairo – daug žvaigždžių danguje – bus derlingi metai.

Jei per Kūčias lyja- karvė duos daug pieno.

**Mokinys.** O kad ir mums metai geri būtų – padainuokim.

Dainuoja dainą „Žibintai“.

**Mokytoja.** Kalėdos. Tai senieji nauji metai, virsmas, riba. Saulėgrįža. Žvilgsnis į priekį. Viltis. Šviesos laukimas. Visame kame. Geresnio rytojaus savo vaikams. Ją peržengus pradedi viską iš naujo, palikęs kas nereikalinga už ribos. Kiekvieni metai mums atneša savo dalią. Niekada nežinai kokią. Gyvenimas eina ir moko mus nesibaigiančių pamokų. Tegul jos būna mums suprantamos. Tegul suteikia jėgos ir prasmės toliau gyventi. Tegul širdys nepavargsta mylėti. Būkim stiprūs. Palaikykim vieni kitus – žodžiu, šypsena, rankos prisilietimu. Ačiū jums už palaikymą, paramą, bendrystę. O dabar ir mes kartu pabūkim, pavakarokim, pasidžiaukim . Padėkokim Dievuliui, kad sveiki gyvi dar vienų metų sulaukėm.

Visa klasės bendruomenė kviečiama sudainuoti dainą „Vai atvažiuoja šventa Kalėda“.

Po dainos klasėje vyksta meduolių dekoravimo edukacija. Vaiki su tėveliis spalvota glazūra dekoruoja meduoliukus, vieni kitus pasveikina, pasidalina darbeliais su draugais ir renginys užbaigiamas.

**Pokalbis apie tautosaką ir tautosakos žanrus**

Lietuvių kalbos ir literatūros, muzikos pamokose su mokiniais verta prisiminti, kas yra tautosaka, kokios yra tautosakos rūšys. Klausimai pokalbiui:

1. Ką reiškia žodis *tautosaka?* (Jis sudarytas iš dviejų žodžių: *tauta + sako*. Tai tautos žodinė kūryba, perduodama iš kartos į kartą. Šios kūrybos esminis bruožas yra kolektyviškumas, tradiciškumas (tik iš kartos į kartą perteikiama tautosaka išlieka gyva ištisus šimtmečius), taip pat tautiškumas – tautosakoje atsiskleidžia tautai būdingos kalbos įvairovė, poetinės ypatybės ir pan.).

2. Kas yra *smulkioji tautosaka*? (**Mįslės** – alegorinis posakis, reikalaujantis atminti, įspėti.Pvz.:Medžio liemuo, geležies galva. (Kirvis) **. Minklės** – sakytinės tautosakos žanro skyriui priklausančių įminamų ar įspėjamų alegorinių klausimų visuma, sukaupta lietuvių tautos. Pvz.: Kas gimsta marškiniuose, o miršta nuogas? (Sūris) **Patarlės** – pastovūs vaizdingi apibendrinamojo pobūdžio posakiai, kurie gyvuoja tradicijos būdu. Patarlėmis neretai ko nors pamokoma, patariama.Pvz.: sukasi kaip bitė apie žiedą. **Priežodis** – tai tradicinis taiklus pastebėjimas, trumpas komentaras. Pvz.: Atitiko kirvis kotą. **Palyginimas**- vaizdingumo dėlei sugretinami bei lyginami du skirtingų kategorijų dalykai, turį tarpusavy kokį nors panašumą. Pvz.: Sėdi kaip ant žarijų. **Skaičiuotės** – trumpi ritmiški kūrinėliai, pagal kuriuos žaidžiant pasiskirstoma, kam teks gaudyti, nežiūrėti ar pan. Pvz.: Adata, padata, Šypso, vypso, Kunkul, munkul, Pukšt!  **Greitakalbės**, kartais dar vadinamos greitašnekėmis – tai neilgi, dažniausiai vieno sakinio posakiai, kuriuose pasikartoja keletas sunkiai ištariamų garsų. Pvz.: Šikšna šikšnelė šikšniškai surišta (šikšna- nerauginta oda, vartojama pakinktams, kasdienei avalynei). **Garsų pamėgdžiojimai** – trumpi, kartais eiliuoti kūrinėliai, kuriais imituojami įvairių [gyvūnų](https://lt.wikipedia.org/wiki/Gyv%C5%ABnas) balsai ir kai kurių darbų metu girdimi garsai. Pvz.: Kuliama [spragilu](https://lt.wikipedia.org/wiki/Spragilas): Pliek rugelį –Šok grūdelis…).

5. Kas yra *pasakojamoji tautosaka*? (**Pasaka**- pasakojamasis fantastinis kūrinys. Gali būti liaudies, literatūrinės pasakos: gyvulinės, stebuklinės, buitinės, nuotykių pasakos. **Padavimas** (syn.: istorinė sakmė) - tai kūrinys, vaizduojantis tam tikrų konkrečių istorinių arba geografinių objektų atsiradimą, jų pavadinimų kilmę ir pan. **Sakmė**se aiškinama pasaulio ir gamtos reiškinių kilmė, vaizduojamas žmogaus susidūrimas su mitinėmis būtybėmis. **Pasakėčia**- trumpas alegoriškas pamokomasis pasakojimas. **Anekdotas** - trumpas komiškas kūrinys, turintis staigią, efektyvią pabaigą. ir kt.).

6. Kas yra *dainuojamoji tautosaka*? **Dainos** (kalendorinių apeigų, jaunimo, darbo, šeimos švenčių, karo, pasipriešinimo, kt.). **Lopšinės**- neilgos dainelės (dažnai improvizacinės), kurios atliekamos supant, raminant, migdant vaikus. **Sutartinės** – daugiabalsės [lietuvių liaudies dainos](https://lt.wikipedia.org/wiki/Lietuvi%C5%B3_liaudies_dainos), dar vadintos **saugėmis** ( dėl stipraus ir gruboko atlikimo). **Dainuojamieji rateliai-žaidimai**- paprastai tai vieno ar kelių posmų tekstai, kurie šokant daug sykių kartojami; vienų jų turinys daugiau ar mažiau nuosekliai vaizduojamas veiksmu . **Dainuojamosios pasakos** be galo trumpos, dažnesni dainuojamieji intarpai- jie pabrėžia svarbesnes siužeto dalis, pasako užkeikimus, magines formules.

**Refleksija. (Pasirinkti).**

**,,Klausinėtojai ir atsakinėtojai“.**

Mokiniai suskirstomi į 2 grupes: 1- klausinėtojai, 2- atsakinėtojai. I grupė: atsakinėtojai surašo svarbiausius su nagrinėjama tema susijusius teiginius, girdėtus veikloje. II grupė: klausinėtojai surašo klausimus, susijusius su nagrinėjama tema. Grupės apsikeičia. Klausinėtojai gauna atsakymus, o atsakinėtojai – klausimus. Klausinėtojai galvoja klausimus pagal gautus teiginius, o atsakinėtojai galvoja atsakymus į gautus klausimus.

**,,Sakiniai“.**

Veiklos pabaigoje užbaigti sakinius raštu arba žodžiu:

Trys svarbūs dalykai, kuriuos sužinojau ... .

Trys svarbūs dalykai, apie kuriuos norėčiau papasakoti kitiems... .

*Veiklos aprašą parengė*: Alytaus ,,Sakalėlio“ pradinės mokyklos vyresnioji pradinių klasių mokytoja Gražina Gurnevičienė

[LAURA REMEIKIENĖ - "KALĖDA" - YouTube](https://www.youtube.com/watch?v=6HmwlYUOPM4) ( Dainos žodžiai ir vaizdo įrašas).

[Kalėdinė lietuvių liaudies daina\_ Už girių girių (youtube.com)](https://www.youtube.com/watch?v=-XSWGTzaFlY)

[Advento - Kalėdų dainos. Lėkęs lėkęs sakalėlis. AUDENIS ir Saulius Šiaučiulis (youtube.com)](https://www.youtube.com/watch?v=inAJ3FvELyg)

[Advento - Kalėdų dainos. Kam tavo, vilkeli, akelės šviesios, kalėda. AUDENIS ir Saulius Šiaučiulis (youtube.com)](https://www.youtube.com/watch?v=gXgm9f7u1j4)

[Kalėdos mieste (youtube.com)](https://www.youtube.com/watch?v=qq86z7peDlI)

[KITAVA - Vai atvažiuoja šventa Kalėda](https://www.youtube.com/watch?v=OxAVvzncE00)

**Sąvokų žodynėlis:**

**Adventas -** tai keturis sekmadienius apimantis laikotarpis, kurio pavadinimas kildinamas iš lotyniško žodžio adventus, reiškiančio atėjimą.

**Pasninkas -** advento laikotarpiu rekomenduojama susilaikyti nuo itin gausių vaišių, nes tai laikas skirtas apvalyti ir kūną, ir sielą.

**Kalėdos –**senas šaknis turinti žiemos saulėgrįžos, saulės sugrįžimo šventė.

**Kūčios -** iškilminga religinio pobūdžio vakarienė Kalėdų išvakarėse.

**Lygiadienis** – rudens ir pavasario momentai, kai diena ir naktis susilygina visose žemės platumose. Pavasario lygiadienis vyksta kovo 20 arba kovo 21 dieną. Rudens – rugsėjo 22 arba rugsėjo 23 dieną.

**PRIEDAI**

**L. l. daina**

**Vai atvažiuoja šventa Kalėda**

Vai atvažiuoja šventa Kalėda ,

Lėlium Kalėda da Kalėdien.

Geležų ratais, šilkų botagais,

Lėlium Kalėda da Kalėdien.

Vai ir sutiko pulką mergelių,

Lėlium Kalėda da Kalėdien.

Vai jūs mergelės baltos gulbelės,

Lėlium Kalėda da Kalėdien.

Vai atvažiuoja šventa Kalėda,

Lėlium Kalėda da Kalėdien.

Moliniais ratais, virkščių botagais.

Lėlium Kalėda da Kalėdien.

Vai atvažiuoja šventa Kalėda

Lėlium Kalėda da Kalėdien.

Geležų ratais šilkų botagais.

Lėlium Kalėda da Kalėdien.

.